<classify> NAIBU Waziri wa Madini, Doto Biteko amebaini kuwepo kwa wafanyakazi wa kigeni wasio na vibali 10 waliokuwa wamejificha vitandani kwenye vyumba katika mgodi wa dhahabu wa MMG mkoani Mara. Pia alibaini ukiukwaji wa kanuni za usalama migodini, ikiwa ni watumishi kufanya kazi katika mazingira hatarishi bila kuwa na vifaa vya usalama mgodini.Aidha, Biteko alibaini baadhi ya wafanyakazi wa mgodi huo, walikuwa wamefungiwa chooni kwa saa tatu na uongozi ili kuficha aibu ya kutokuwa na vifaa vya usalama migodini. Biteko alibaini hayo juzi katika mgodi huo, unaomilikiwa na kampuni ya Waarmenia uliopo Wilaya ya Musoma mkoani Mara, baada ya kufanya ziara ya kushtukiza na kukafanya ukaguzi katika mgodi huo. Baada ya kuwasili katika mgodi huo, alipata maelezo ya namna ya uendeshaji wa mgodi huo kutoka kwa Meneja Uendeshaji, Sezgey Sazgyyan.Baada ya kukagua, ndipo alipobaini kasoro hizo za ukiukwaji wa kanuni za usalama migodini na kisha alitoa maelekezo. Baadaye Biteko alifanya kikao na uongozi na wafanyakazi wa mgodi huo, lengo likiwa ni kusikiliza kero mbalimbali na kuzitatua. Akitoa maelezo kuhusu idadi ya wataalamu wa kigeni na wa Tanzania katika mgodi huo wakati wa uwasilishaji wa taarifa ya utekelezaji wa shughuli za mgodi huo tangu kuanzishwa kwake mwaka jana, Ofisa Utumishi wa mgodi huo, Rose Masanja alisema mgodi huo una wafanyakazi 126 wa kitanzania.Alieleza kuwa wafanyakazi hao ni pamoja na vibarua kutoka vijiji vya pembezoni mwa mgodi na wataalamu watatu kutoka nje ya nchi. Baada ya kupokea taarifa hiyo, Biteko alimbana Masanja na kumtaka kutoa taarifa sahihi kuhusu idadi ya wataalamu wa kigeni wanaofanya kazi kwa kuwa taarifa zote anazo kiganjani mwake kabla ya kufanya ziara katika mgodi huo. Ofisa Utumishi huyo alieleza kuwa kuna wafanyakazi wa kigeni takribani 10 wasio na vibali vya kazi na wamejificha ndani ya vyumba na kuelekeza kwenye vyumba walivyojificha.Naibu Waziri Biteko akiambatana na Mkuu wa Wilaya ya Musoma, Vicent Anney, Meneja Uendeshaji wa Mgodi huo, Sezgey Sazgyyan alielekea kwenye vyumba walivyojificha na kufanya msako na kubaini watumishi wa kigeni wasio kuwa na vibali wamejificha kwenye vitanda. Kutokana na hali hiyo, Waziri Biteko alimuelekeza DC Anney kuwachukulia hatua za kisheria wafanyakazi hao, ambapo bila kusita Mkuu wa Wilaya huyo alielekeza Ofisi ya Wilaya ya Uhamiaji kufika muda huohuo kuwakamata na kuwafikisha kwenye ofisi hizo kutoa maelezo.Wakati huo huo, akihitimisha kikao hicho, Naibu Waziri Biteko alitoa wiki moja kwa uongozi wa Mgodi kuhakikisha umesaini mikataba na watumishi. Alisema kuwa serikali inawakaribisha wawekezaji kufanya shughuli za utafutaji na uchimbaji wa madini nchini. Lakini, wawekezaji wanaowekeza nchini, wanatakiwa kufuata sheria na kanuni za utafiti na uchimbaji wa madini.  <topic>: KITAIFA 